වැලිවිරිය ශ්‍රී පූර්වාරාම විහාරස්ථානයේ රුපියල් කෝටියක පමණ මුදලක් වැය කොට අභිනවයෙන් ඉදිකිරීමට යෝජිත ථූපසර සහිත දෙමහල් පුස්තකාල ධර්ම මන්දිරයට මුල්ගල් තැබීම පසුගියදා උත්සවාකාරයෙන් සිදු කෙරිණි.ධර්ම මන්දිරයට මුල්ගල් තැබීම කැලණිය විශ්වවිද්‍යාලයේ කුලපති ආචාර්ය වැලමිටියාවේ ශ්‍රී කුසලධම්ම නාහිමියන් හා අධිනීතිඥ පුෂ්පා රාජපක්‍ෂ මහත්මිය ඇතුළු ආරාධිත අමුත්තන් අතින් සිදු කැරිණි.විහාරස්ථ දායක සභාවේ සභාපති පී. කේ. කුමාරසිරි පඬුවාවල මහතාගේ විශේෂ අනුග්‍රහය ඇතිව එම දායක සභාව මඟින් මෙය ඉදිකිරීමට කටයුතු කර ඇත.කැලණිය විශ්වවිද්‍යාලයේ කුලපති ආචාර්ය වැලමිටියාවේ කුසලධම්ම නාහිමියෝ අනුශාසනාවක් කරමින් සිංහල ජාතිය තුළ “අපේකම“ තිබෙන තාක් කල් මේ රටට, ජාතියට හා ආගමට විපත් සිදු කිරීමට කිසිම කෙනකුට හෝ කිසිම බලවේගයකට නොහැකි බවත් මේ බව ලංකා ඉතිහාසය දෙස ආපසු හැරී බැලීමේදී මනාව සනාථ වන බවත් ඒ නිසා සිංහල ජාතිය හැටියට අපි “අපේකම” ඉදිරියටත් රැකගෙන කටයුතු කළහොත් අපට දියුණු නිවහල් ජාතියක් ලෙසට ඉදිරියටම යාමට ලැබෙන බවත් පැවසූහ.මේ අවස්ථාවට දේශීය වෛද්‍ය නියෝජ්‍ය ඇමැති පණ්ඩු බණ්ඩාරනායක, පාර්ලිමේන්තු මන්ත්‍රී කරු ජයසූරිය, බස්නාහිර පළාත් සභාවේ සභාපති සුනිල් විජේරත්න, ගම්පහ ප්‍රාදේශීය සභාවේ සභාපති රංජිත් ගුණවර්ධන, ගම්පහ දිස්ත්‍රික් ලේකම් ජේ. ජේ. රත්නසිරි, ගම්පහ ප්‍රාදේශීය ලේකම් සුනිල් ජයලත් මහත්වරුද සහභාගි වූහ..